अखिलेश नगर में रहने वाले अलख निरंजन अपनी पत्नी सिंटू को एनएमसीएच से बाइक से लेकर रात करीब सवा नौ बजे घर लौट रहे थे। तभी अगमकुआं आरओबी से पीछा कर रहे अपराधियों ने घर से चंद कदम पहले महारानी कॉलोनी के कमलदह के पास दोनों पर गोलियों की बौछार कर दी। गोली लगने से पति-पत्नी निढ़ाल होकर बीच सड़क पर गिर पड़े। दोनों को सीने व पीठ में गोली लगी। स्थानीय लोगों की मदद से दोनों को एनएमसीएच ले जाया गया, जहां डॉक्टरों ने अखल निरंजन को मृत घोषित कर दिया। वहीं बेहतर इलाज के लिए परिजनों ने सिंटू को बेली रोड स्थित निजी अस्पताल में भर्ती कराया। सिंटू को दो गोलियां लगी है। प्रत्यक्षदर्शियों का कहना था कि अपराधियों की संख्या चार थी, जो दो बाइक पर सवार थे। अपराधियों ने करीब छह-सात गोलियां दंपति पर चलाई। घटनास्थल पर पहुंची पुलिस मामले की छानबीन में जुट गई है। शव को पोस्टमार्टम के लिए एनएमसी भेजा गया है।